钦定古今图书集成/明伦汇编/人事典/第080卷 > 《咏史诗二首》左思
## 钦定古今图书集成/明伦汇编/人事典/第080卷 > 《咏史诗二首》左思

主父宦不达，恩肉还相薄。买臣困樵采，伉俪不安宅。
陈平无产业，归来翳负郭。长卿还成都，壁立何寥廓。
四贤岂不伟，遗烈光篇籍。当其未遇时，忧在填沟壑。
英雄有迍邅，由来自古昔。何世无奇才，遗之在草泽。

又

习习笼中鸟，举翮触四隅。落落穷巷士，抱影守空庐。
出门无道路，枳棘塞中涂。计策弃不收，块若枯池鱼。
外望无寸禄，内顾无斗储。亲戚还相蔑，朋友日夜疏。
苏秦北游说，李斯西上书。俛仰生荣华，咄嗟复雕枯饮河期满腹，贵足不愿馀。巢林栖一枝，可为达士模。